CELEX: E2008C0166
Language: bg
Date: 2008-03-12 00:00:00
Title: Решение на Надзорния орган на ЕАСТ № 166/08/COL от 12 март 2008 година относно предполагаема държавна помощ в полза на норвежката индустрия за клане на северни елени (Норвегия)

12.2.2009   
            
            
               BG
            
            
               Официален вестник на Европейския съюз
            
            
               L 41/24
            
         
      РЕШЕНИЕ НА НАДЗОРНИЯ ОРГАН НА ЕАСТ
   № 166/08/COL
   от 12 март 2008 година
   относно предполагаема държавна помощ в полза на норвежката индустрия за клане на северни елени (Норвегия)
   НАДЗОРНИЯТ ОРГАН НА ЕАСТ (1),
   КАТО ВЗЕ ПРЕДВИД Споразумението за Европейското икономическо пространство (2), и по-специално членове 8 и 61—63 и протоколи 3 и 26 към него,
   КАТО ВЗЕ ПРЕДВИД Споразумението между държавите-членки на ЕАСТ за създаване на Надзорен орган и Съд (3), и по-специално членове 5 и 24 от него,
   КАТО ВЗЕ ПРЕДВИД част I, член 1, параграф 3 и част II, член 4, параграф 2 от протокол 3 към Споразумението за надзор и съд,
   като има предвид, че:
   1.   Факти
   На 11 октомври 2007 г. (дело № 446496) до органа постъпи жалба относно предполагаема държавна помощ, отпусната на норвежката индустрия за клане на северни елени. В жалбата се посочва, че държавна помощ, възлизаща на около 7,2 млн. норвежки крони (около 910 000 EUR), е била отпусната на дружеството за клане на северни елени Boalvvir BA от „Reindriftens Utviklingsfond“ (4) между юли 2004 г. и ноември 2006 г. Безвъзмездните помощи са били одобрени от Министерството на земеделието и храните. Жалбоподателят не е предал информация дали Boalvvir BA участва в други дейности освен клане на северни елени.
   С писмо от 16 октомври 2007 г. (дело № 447285) органът уведоми, че е получил жалбата.
   С писмо от 6 декември 2007 г. (дело № 456147) органът информира жалбоподателя, че Дирекцията за конкуренция и държавни помощи на органа (5) достигна до предварителното заключение, че жалбата се отнася до продукти, които са извън обхвата на Споразумението за ЕИП, и че затова органът не е компетентен да предприеме действия по въпроса. Жалбоподателят бе известен, че ако изпрати в рамките на 2 месеца след получаване на писмото допълнителна информация, която може да убеди ДКДП, че мярката, предмет на жалбата, попада в обхвата на Споразумението за ЕИП, ДКДП ще предложи пред Колегията на органа делото да приключи, без да бъдат предприети допълнителни действия.
   Жалбоподателят не отговори на писмото на органа от 6 декември 2007 г.
   2.   Оценка
   Органът отбелязва, че за да бъдат приложими разпоредбите за държавни помощи от членове 61—63 от Споразумението за ЕИП, държавната помощ трябва да бъде отпусната на предприятия, които участват в производството на продукти, които попадат в обхвата на Споразумението за ЕИП.
   В член 8, параграф 3 от Споразумението за ЕИП се посочва, че:
   
      „Ако не е предвидено друго, разпоредбите на настоящото споразумение се прилагат единствено към:
      
                  а)
               
               
                  продуктите, които се съдържат в глави от 25 до 97 от хармонизираната система за описание и кодиране на стоките, с изключение на продуктите, изброени в протокол 2;
               
            
                  б)
               
               
                  продуктите, които се съдържат в протокол 3, като се имат предвид предвидените в посочения протокол специални изисквания.“
               
            
   С член 8, параграф 3 от Споразумението за ЕИП се ограничава материалният обхват на прилагане на Споразумението за ЕИП до горепосочените продукти, освен ако не е предвидено друго в споразумението. Северните елени и преработени от северни елени продукти, доколкото не попадат в обхвата на глави от 25 до 97 от хармонизираната система за описание и кодиране или са посочени в протокол 3 към Споразумението за ЕИП, не попадат в общия обхват на прилагане на споразумението.
   В настоящия случай получателят на предполагаемата помощ е предприятие, което участва в клането на северни елени. Продуктите, произведени от предприятия за клане на северни елени, попадат в обхвата на глави 02, 05, 15, 16 и 23 от хармонизираната система за описание и кодиране и поради това не попадат в обхвата на продуктите от Споразумението за ЕИП. Нито са част от продуктите от протокол 3 към Споразумението за ЕИП.
   Затова жалбата се отнася до предполагаема държавна помощ за предприятия, които участват в производството на продукти, които не попадат в обхвата на продуктите от Споразумението за ЕИП, според посоченото в член 8, параграф 3 от Споразумението за ЕИП.
   Въз основа на горепосоченото органът стигна до заключението, че предметът на жалбата не попада в обхвата на Споразумението за ЕИП и поради това органът не е компетентен да оцени каквато и да било държавна помощ (6).
   3.   Заключение
   Следователно органът стигна до заключението, че няма основание да продължи разглеждането на делото.
   При тези обстоятелства органът реши да приключи делото,
   ПРИЕ НАСТОЯЩОТО РЕШЕНИЕ:
   Член 1
   Надзорният орган на ЕАСТ счита, че безвъзмездните помощи за норвежката индустрия за клане на северни елени не представлява държавна помощ по смисъла на член 61 от Споразумението за ЕИП.
   Член 2
   Адресат на настоящото решение е Кралство Норвегия.
   Член 3
   Само текстът на английски език е автентичен.
   
      Съставено в Брюксел на 12 март 2008 година.
      
         
            За Надзорния орган на ЕАСТ
         
         Per SANDERUD
         
         
            Председател
         
         Kurt JAEGER
         
         
            Член на колегията
         
      
   
   
      (1)  Наричан по-долу „органът“.
   
      (2)  Наричано по-долу „Споразумение за ЕИП“.
   
      (3)  Наричано по-долу „Споразумение за надзор и съд“.
   
      (4)  „Фонд за развитие на отглеждането на северни елени“.
   
      (5)  Наричана по-долу „ДКДП“.
   
      (6)  Вж. Решение 176/05/COL на органа от 15 юли 2005 г. относно предполагаема държавна помощ в рибния сектор.